Eleki Krónika – 2006. február

KÖZLEMÉNY
A Magyar Köztársaság Elnöke kitűzte az országgyűlési képviselők 2006. évi általános választását. Az első forduló napja 2006. április 9. (vasárnap). A második fordulóra április 23. napján (vasárnap) kerül sor. A választópolgárok a névjegyzékbe történt felvételükről február 6. és 10. napja között kapnak értesítést. A névjegyzék február 8-tól - február 15-ig tekinthető meg a polgármesteri hivatalban.
A névjegyzékből való kihagyás, felvétel, vagy törlés miatt a közszemlére tétel időtartama alatt, tehát február 8. és 15-e között lehet kifogást benyújtani a helyi választási iroda vezetőjéhez, aki a település jegyzője.A választópolgár az értesítéssel együtt kapja meg az ajánlószelvényt is. Aki szerepel a névjegyzékben, de nem kapott értesítést, ajánlószelvényt, azokat igényelheti a település jegyzőjétől. Az értesítést célszerű megőrizni és majd szavazásnál felmutatni a szavazás lebonyolítását elősegítendő. Aki a szavazás valamelyik – vagy mindkét – fordulója napján lakcímétől távol, de Magyarországon tartózkodik, lakóhelyén igazolást kérhet a választási iroda vezetőjétől. Az igazolással azon a településen szavazhat, ahol tartózkodik. Igazolást a választás második fordulójára is előre kell kérni, az első választási fordulót megelőzően. A két választási forduló között igazolás nem adható ki. Aki bármelyik választási forduló időpontjában külföldön tartózkodik, a helyi választási irodától kérheti a külképviseleti névjegyzékbe való felvételét. Ez esetben külföldön a magyar nagykövetségen, főkonzulátuson szavazhat. Külképviseleti névjegyzékbe való felvétel március 17-én 16.00 óráig kérhető a települési jegyzőtől.
FONTOS TUDNIVALÓ: a választás első fordulójában a külképviseleten egy héttel korábban, április 2-án, az amerikai kontinensen április 1-jén lehet szavazni! Külföldi szavazási szándékról célszerű előzetesen egyeztetni a település jegyzőjével!
Az ajánlószelvény az egyéni választókerületi jelölést szolgálja. Jelöltté váláshoz legalább 750 érvényes ajánlást kell összegyűjteni. Jelöltet ajánlani nem kötelező. Ajánlani az ajánlószelvény kitöltésével lehet, amelynek során az ajánló választópolgár az ajánlószelvényre rávezeti a családi és utónevét, lakcímét, személyi számát, az ajánlott személy családi és utónevét, a jelölő szervezet nevét, illetőleg a független jelölés tényét.Ha több szervezet közösen állít jelöltet, az ajánlószelvényen valamennyi szervezet nevét (rövidített nevét) fel kell tüntetni. Az ajánlószelvényt az ajánló választópolgár saját kezűleg aláírja. Ajánlani, egyéni jelöltet bejelenti március 17-én 16.00 óráig lehet. Érvénytelen az ajánlás – többek között – ha nem a hivatalos ajánlószelvényen adták le, vagy ugyanazon választópolgár több jelöltet, illetve egy jelöltet többször ajánlott. A jogszabályok szerint a választás kitűzésével megkezdődött a választási kampány. Ennek része a plakátok elhelyezése is.
FONTOS SZABÁLY: épület falára, kerítésre kizárólag a tulajdonos (bérlő, vagyonkezelői jog gyakorlója) hozzájárulásával lehet plakátot elhelyezni!
A plakát nem fedheti más jelölt vagy jelölő szervezet plakátját. A plakátot a szavazást követő 30 napon belül az köteles eltávolítani, aki elhelyezte, vagy akinek érdekében elhelyezték. Minden választási tudnivalóról részletes felvilágosítást adnak a helyi polgármesteri hivatalban működő választási irodák, amelyek vezetője a jegyző.
Békéscsaba, 2006. február 6.
Dr. Biri István megyei főjegyző Területi Választási Iroda vezetője

Farsangi szokások
A vízkereszttől hamvazószerdáig tartó időszakot hívják farsangnak, amelynek három utolsó napja “a farsang farka” a fékevesztett öröm és mulatozás ideje volt. Ez vidám, tavaszelőző ünnepség, mely a nagyböjttel ér véget.  A tél és a tavasz szimbolikus küzdelme, amely már az óév temetésével kezdődik, a farsangban ér a tetőpontjára. A telet jelképező bábot valami módon elpusztítják: vagy a vízbe “fojtják” vagy elégetik. Ez a télkihordás, téltemetés. A Magyarországon közismert farsang elnevezés a bajor-osztrák Fasching szóból ered. Ez a fogalom - akárcsak a karnevál - a középkorban a böjttel függött össze, a böjt napját megelőző, húshagyókeddi éjszaka elnevezése volt.  Létezik azonban valami, amit nevezzenek bár a németek Karpfennek, az olaszok bomboloninak, a spanyolok churros-nak, mi pedig fánknak, nem tagadhatják le szoros rokonságukat egymással. Ez a szinte egyetlen hagyományos és egész Európában tipikus farsangi étel a létező legegyszerűbb alapanyagokból készül, ám tájanként változatos formákban és ízekben. 
Január 25. Pál fordulása: e nap időjárásáról a termésre, a gazdaság kilátásaira következtetett a régi falu népe. A jó idő jó termést jelent, a köd a jószág pusztulását, a szélvihar háborút.
Február 2. Gyertyaszentelő Boldogasszony(Mária tisztulásának napja, görögül Hypapanté, vagyis találkozás; amikor a világ világos-ságát, Jézust a mózesi törvény szerint bemutatta a templomba.): régebben a sublót vagy láda fiában tartották, vagy halványkék szalaggal átkötve a falra akasztották, némely helyen a szent sarok, a házi oltár éke volt. Főképpen vihar idején gyújtották meg s imádkoztak mellette; de égett vízkereszti házszentelésnél is. 
Február közepén: "Farsang farka": a lakodalmak, a háromnapos vigadalom és rítusrend általában hétfőn vagy szerdán kezdődött. A régiségben a legtöbb lakodalmat farsang végén tartották. Valamikor a szombat estétől húshagyó kedd éjfélig tartó időszakot nevezték farsang farkának, a hét hátralévő részének csonkahét volt a neve. 
Klasszikus farsangi fánk: 40 dkg liszthez adjunk hozzá 4 tojás sárgáját, 5 dkg olvasztott vajat, 3 - 5 dl tejet, 1 evő-kanál rumot, 2 dkg langyos tejben megfuttatott élesztőt, 5 dkg cukrot és csipetnyi sót. Jól dolgozzuk össze, majd langyos helyen, letakarva kelesszük a tésztát kétszeresére.
Lisztezett deszkán ujjnyi vastagságúra nyújtsuk ki, és szaggassunk belőle (esetleg pohárral, ha nincs fánkszaggatónk) halmokat. Ismét hagyjuk kétszeresére kelni, majd bő forró olajban süssük aranyszínűre. Sütés közben először fedjük le az edényt, majd ha megfordítottuk a fánkokat, már fedő nélkül süssük tovább. Porcukor és baracklekvár kíséretében, forrón az igazi.
arlan

VII. KISTÉRSÉGI SZAVALÓ ÉS ÉNEKVERSENY  A  MAGYAR KULTÚRA NAPJÁN
A vártnál is nagyobb érdeklődés fogadta az immár hetedik alkalommal, a Magyar Kultúra Napja alkalmából megrendezett Területi Szavaló- és Énekversenyt. A rendezvényre január 23-án került sor a Reibel Mihály Művelődési Központban.
A több mint száz résztvevő nagy részét az eleki általános iskolák tanulói tették ki, de szép számmal érkeztek versenyzők Lökösházáról és Kétegyházáról is. A versenyen három kategóriában mérhették össze tudásukat a diákok: vers, próza, ének. A legtöbb jelentkező a vers kategóriában volt, az éneklés és a prózamondás úgy tűnik még mindig a „legbátrabbak sportja”. A rendezvény párhuzamosan folyt két helyszínen, az alsó tagozatos diákok a művelődési központ nagytermében léptek föl nagyszámú közönség előtt, a felsős diákok pedig az emeleti klubteremben mutathatták be szavaló képességüket. 
A verseny nagy meglepetését az 5. osztályos Dávid Csenge okozta, aki saját szerzeményével állt a közönség és a zsűri elé, igen nagy sikerrel. A rendezvény szünetében a művelődési központ Fitt & Jazz Aerobic Csoportja szórakoztatta a közönséget. A versenyről senki sem távozott üres kézzel, hiszen Pluhár László polgármester úr minden versenyzőnek egy kis csomag édességgel kedveskedett. 
A zsűri elnökei voltak: Málik Györgyné (Román Nemzetiségi Általános Iskola, Kétegyháza), Szabó Tibor ( Könyvtárvezető, Elek). 
A versenyen az alábbi eredmények születtek: 1. o. vers: I. Korcsok Kata, II. Pintér Zoltán, III. Mikló Tímea; próza: I. Veres Fruzsina, II. Márk Nilla, III. Magony Izabella; 2. o. vers: I. Bagó Krisztofer, II. Szegedi Szonja, III. Ürmös Erzsébet; próza: I. Fodor Kíra, II. Kása Rebeka, III. Kovács Alexandra; 3. o. vers: I. Antal András, II. Szabó Ervin, III. Ádám Alexa; próza: I. Gulyás Hanna, II. Dávid Áron, III. Boros Joakim; 4. o. vers: I. Ferenczi Anna, II. Kotroczó Gergő, III. Virók András; próza: I. Campan Lídia, II. Sárosi Áron, III. Erdei Eliza; 5. o. vers: I. Dávid Csenge, II. Nagy Linda Melinda, III. Reszelő Miranda és Fehér Zsanett; 6. o. vers: I. Kriska Alexandra, II. Csáki Ágnes, III. Hoffmann Zsolt és Taután Mária; ének: I. Sztojka Mária, II. Laurencsik József; 7. o. vers: I. Újházi Tünde, II. Horváth Henrietta, III. Faragó Szamanta; ének: I. Faragó Szamanta, II. Szabó Henriett; 8. o. vers: I. Dila Zsuzsanna, II. Tóth alexandra, III. Kiss Virág. Az elért helyezésekhez gratulálunk!
Árgyelán Erzsébet

Dávid Csenge: Tészta Pista
Leng a szellőn egy kalász,
bámulja azt a halász.
Úgy képzel ő átreppenni napjain,
hogy szellő vigye kalászként a szárnyain.

Ringnék, mint cinke az ágon,
úgy várnám az aratásom.
Miközben így elmélkedett a halászifjú, Pisti,
elrohant mellette egy szarvasborjú, uzsgyi!

Pöttyös hátú barna gida,
vigye el az ördög fia!
- Hogy nem tudtam elkapni?
- Fakadt ki a halász-horgász ifjú Pisti.

Néki barna kis bundája,
Pisti külön figyelt mintájára.
Mivel eszében járt míg evett,
kell neki adnia valami nevet.

- Legyen foltos, ez szép név,
foltos lesz ő mindenképp!
Miközben ezt gondolta,
látta az úszója lent maradt.

Jé, horgászunk fogott is egy nagy halat!
Hosszú volt és érdes, pikkelyek díszelegtek hátán.
Csúnya is volt, ezért Pisti így szólt:
- Ki küldte, a Sátán?

- Mégsem ő küldhette, hát jó lehet a húsa,
gondolta ezt Pista.
De eközben visszaesett a halacska.
- Ó, te zsivány halacska,

- Azért jöttél horgomra, hogy visszamássz?
Hogy-hogy ilyet kitalálsz?
Még gondolni se merjél rá, te mindenki sülthala,
te utálatos pára,
mindjárt megpörgetlek és feldoblak a fára!

Ekkor éppen jön egy ember, nagy , erős,
így szól: - Nem vagy nékem ismerős!
Mutatkozz be hát!
- Tészta István a nevem,
kedves uram, tiszteletem.

- Tészta István?
Ki fia vagy kedves Pistám?
Aztán még gyerek vagy,
de bátorságod elég nagy!

Szóba állni senki nem mer velem,
mert Zsivány Dénes az én nevem.
Kalóz vagyok, lopok-csalok,
Mindenkire rossz hírt hozok!

Még mindig nem félsz tőlem?
- Nem nagyon hiszem,
- De tényleg hány éves vagy, huszon-tizen?
- Nem félek tőled, Dénes,
Gondolatod nagyon téves!

Aztán az izmom sem kisebb a tiednél,
rajtam nem fog ki se forró nyár, se hideg tél!
Ezzel vége lett a beszédnek,
de ennyi kevés volt Dénes eszének!

Nem ment onnan, de nagyon rosszul tette,
mert Pista hátsón teremtette.
Zsiványunk belecsúszott a vízbe,
mint légy a grízbe.

Ment volna ám ki a partra,
de ott maradt a folyóba’.
Pisti ezen nevetett,
és ekkor oldott kereket.

Ezzel vége a mesének,
ha nagyon akarod máskor is mesélek!

A magyar kultúra napja
A magyar kultúra napja január 22. - 1991.-óta.
Ezen a napon „született”: Kölcsey Ferenc: Himnusz c. verse.
„Szánd meg Isten a magyart,
Kit vészek hányának
Nyújtsd feléje védő kart,
Tengerek kínjának”
A himnusz Istenhez szóló magasztos költemény. Az első versszakban Kölcsey, Istenhez fohászkodik nemzetünk jobb sorsáért. A további versszakokban, a honfoglalással nyert szép hazát, mutatja be. Az ország felvirágozásáról, a föld gazdagságáról, a győztes honvédő háborúkról beszél. A tokaji bort, a kunsági kalászt, Magyarország legjellemzőbb képeit vázolja fel.  A mű utolsó részében Kölcsey békéért könyörög. Ez a költemény fejezi ki legőszintébben Kölcsey Ferenc  hazaszeretetét. A verset Erkel Ferenc zenésítette meg, a Nemzeti Színház pályázatára, s így lett a magyar nép himnuszává. Először 1948. augusztus 20.-án énekelték himnuszként a művet.
Rostásné Hotya Valéria

Egészségünkért
Egy régi bölcs közmondás szerint:„Az egészség a legdrágább, kincs Akkor értékeljük igazán, ha nincs.”
A Magyar Rákellenes Liga, Eleki Szervezetének meghívására, az Idősek Otthonába, előadást hallottunk, a STROKE-betegségről. Az előadó: Dr. Haraszti Anna. Neurológus szakorvos a következő tájékoztatást adta. A STROKE /magyarul: agyér katasztrófa./ nagyon súlyos betegség, az agyi véráramlás zavara, ill. vérzés, hirtelen fellépő zsibbadáshoz, bénuláshoz, vagy beszédzavarhoz vezet. Erről a betegségről, mindenkinek tudnia kell, hiszen életre szóló rokkantságot, munkaképtelenséget, a halálozás, harmadik legfőbb oka. Az agy érkatasztrófa /agyvérzés, agyi infarktus/ megelőzésének 10 pontja:
1.Rendszeresen mérem a vérnyomásomat
2.Nem dohányzom
3.Megvizsgáltatom a vérzsírszintemet,
4.Ellenőriztetem a vércukromat
5.Nem iszom nagy mennyiségű alkoholt
6.Karbantartom ismert szívbetegségemet
7.Ellenőriztetem ismert érszűkületemet
8.Naponta legalább 30 percet mozgok
9.kerülöm a stresszes életmódot
10.Gyógyszereimet előírás szerint szedem.
Magunkért, a családunkért, a szeretteinkért, fogadjuk el a jó tanácsot. A stroke megelőzéséért alakult meg az: ESZME
/ Egyesület a stroke megelőzéséért./ Felkívánja, hívni az emberek figyelmét, kockázati tényezők jelentőségére, és a megelőzés lehetőségére. 
Érdeklődik az Egyesület munkája iránt?
Ön is rizikótényezőkkel rendelkezik?
Családjában fordult elő agyér betegség?
Jelentkezni lehet, az Egyesületbe. Gyüre Éva Elek, Vécsey sor  6. sz. alatt.  Mindnyájunk érdekében köszönjük szépen: dr. Haraszti Anna doktornő tartalmas, felvilágosító előadását. A Rákellenes Liga, Helyi Szervezet Vezetőjének Tóth Gyöngyinek, a szakorvos meghívását.
Mindenkinek kívánunk jó egészséget.
Rostásné Hotya Valéria

Rostásné Hotya Valéria: Hóvirág

Még a tél az úr, a király
Még süvít a szél, fagyos a világ
Még üresen, kopaszon búsulnak a fák,
Még vastag hótakaró, amerre a szem ellát

A dermesztő hidegben, 
csendesen, bátran
Kidugta kisfejét, kinyílott a hóvirág
Mint kicsiny, biztató, halvány láng
Szerényen csendesen, hirdeti az élet diadalát.

Ha benned is süvít, 
a szél fagyos a világ, 
Ha keserűség marja szíved, 
ha gyötör a bánat,
Ha úgy érzed, egyedül, 
vagy mindenki elhagy,
Ha Neked, kemény fagy 
az egész világ,

Csak nézz, le csendesen, 
a szerény hóvirágra
Csak ne add fel, engedni 
fog már a fagy
Jön a tavasz, az új, remények, 
a boldogság
Érezd a melengető szellőt, 
nyisd ki, hát szíved ajtaját.

Az Eleki Románokért Egyesület munkájáról
2006. február 06.-án az Eleki Románokért Egyesület közgyűlést tartott a helyi Román Kisebbségi Önkormányzat székházába. Jelen voltak: Dr. Szelezsán János az egyesület elnöke, Koszta János a Felügyelő Bizottság elnöke Turóczy András alpolgármester Úr.  A közgyűlésen, mintegy 30 fő egyesületi tag vett részt.  Az Elnök Úr részletesen beszámolt, a 2005. évben elvégzett feladatokról. Koszta János értékelte a tavalyi évet.  Az egyesület tagjai megvitatták a 2006. évi programot és munkatervet. 
Kiemelt programjaink: 
- az idei világtalálkozón való aktív részvétel.
- Az országgyűlési választások megszervezése 
- A kisebbségi önkormányzati választások 
- A román temetőben a rend, tisztaság segítése.
- a közgyűlés négy alkalommal való összehívása.
Turóczy András alpolgármester úr, egyetértett az egyesület programjával.
Elköszönve: VE DORIM NOROC SI SENENATE Magyarul: Kívánunk szerencsét és egészséget.
Rostásné Hotya Valéria

Gyurcsány Ferenc a SYMA-csarnokban
Gyurcsány Ferenc gazdasági programot hirdetett /forrás: MTI/
A modern ipar működtetését, üzleti szolgáltató központok létesítését és az idegenforgalmat prioritásként kezelő gazdasági programot hirdetett meg a következő évekre Gyurcsány Ferenc a szocialista párt szombati, soron kívüli kongresszusán, miután miniszterelnök-jelöltté választotta az MSZP legfőbb döntéshozó szerve a budapesti SYMA-csarnokban.

Ismét lehetnek házi orvosok önkormányzati képviselők
Az alkotmánybíróság döntése értelmében alkotmányellenes, hogy háziorvosok eddig - az önkormányzati képviselők jogállásáról szóló törvény szerint - nem lehettek képviselő-testületi tagok. A rendelkezés megsemmisítését a Magyar Orvosi Kamara kezdeményezte. 
Az önkormányzattal szerződő házi orvosok ismét lehetnek képviselő-testületek tagjai, ugyanis az Alkotmánybíróság (Ab) megsemmisítette az ezt tiltó törvényi rendelkezést - jelentette be az egyik indítványozó, a Magyar Orvosi Kamara elnöke. Az Ab kedden alkotmányellenesnek minősítette és megsemmisítette az önkormányzati képviselők jogállásáról szóló 2000. évi törvénynek azt a rendelkezését, mely szerint nem lehet önkormányzati képviselő az, "aki, illetve akinek a személyes közreműködésével működő gazdasági társaság önkormányzati feladatot a képviselő-testülettel vagy a képviselő-testület szervével kötött vállalkozási, megbízási szerződés vagy munkaszerződés alapján lát el". 
Éger István a döntés után úgy fogalmazott, a legjobbkor történt, hiszen az Alkotmánybíróság megnyitotta az utat ahhoz, hogy már az őszi önkormányzati választásokon ismét képviselővé lehessen választani a házi orvosokat. Ahogy erre a kifogásolt törvényhely életbe lépése előtt is volt lehetőség. 
A MOK elnöke emlékeztetett arra, hogy a testület már az előző, 2002-es önkormányzati választások előtt kezdeményezte a vitatott törvényi passzus megsemmisítését. Főként a kistelepüléseken dolgozó házi orvosokat érintette hátrányosan a 2000. évi törvény, hiszen az orvosok nagy szerepet játszanak a helyi közösségek életében - mondta Éger István. 
Jogegyenlőséget sértett a rendelkezés 
Az Alkotmánybíróság megállapította, hogy a jogalkotó a vitatott törvényhely megalkotásakor "nem alkalmazott a szabályozás alkotmányos céljából következő azonos mércét az összeférhetetlenségi okok meghatározása során, nem azonos elvek és szempontok alapján ítélte meg az önkormányzati képviselői megbízatással összeférhetetlen helyzeteket, így a vizsgált rendelkezés sérti az alkotmány 70/A. paragrafusában szabályozott jogegyenlőség követelményét". 
Az Ab ezért semmisítette meg az önkormányzati képviselők jogállásáról szóló törvény kifogásolt paragrafusát. 
Az Ab indoklásában hangsúlyozta, hogy nem az egyes összeférhetetlenségi okok alkotmányellenességét állapította meg, hanem annak az alkotmányellenességét, hogy a vitatott szabályozás az azonos összeférhetetlenségi helyzetek nem azonos ismérvek szerinti alkalmazását teszi lehetővé, és ezáltal sérti a jogegyenlőség alkotmányos elvét 
arlan

Cukorbetegek klubja
A novemberi számunkban említettük a cukorbetegek klubjának megalakulását. A decemberi rendezvényen vendég volt Tóth Imre körzetünk országgyűlési képviselője. A klub rövid ismertetője után meghallgatták a vendég tájékoztatóját a mai egészségügyünk nem túl rózsás helyzetéről. Segítségét kérték a cukorbetegek érdekeinek képviselésére a parlamentben és további támogatást az egészségügy részéről.
Tóth Imre képviselő úr ígéretet tett, hogy a lehetőségeihez mérten segít a problémák enyhítésén. Kötetlen beszélgetéssel zárult a klubtagok és a vendég találkozója. Szkaliczki János klubvezető elmondta, hogy szeretnék kibővíteni a klubot és felvenni a kapcsolatot a kétegyházi és lökösházi betegekkel is.
A klub minden hónap első szerdáján délután 2 órakor tartja megbeszélését a PIZZA Kávézóban.
Méry Rudolf

Szabó Katalin Zsófia: A csend hangjai

A Nap lenyugodott. A sötétség s a csend násza van,
a fekete éj, mint eskető pap, van jelen.
-Mondd, meghallod-e azt, ami a fülnek hangtalan,
s a táncot, bort, vőlegényt, arát látja-e szemed?!
Alszol, mosolyogva alszol, pedig mulat az éj,
én majd őrizlek, aludj csak, őrizlek, sohase félj!

Oh, az elkövetet s el nem követett bűneim
mind csak engem hívogatnak, táncolni felkérnek.
Már a násznép liheg, s fárad a megtett léptein,
csak tombolnak, öntudatra nem ébrednek.
-Te is, mondd, Te is hallod-e a csend hangjait,
a csend torkából a dalt, a muzsikát, hogy hangzik…?

Nem… Nem, állj…! Én befognám a füleimet,
a hideg melódiát taszítanám magamtól…
A násznép, akarták, hogy a kör közepén legyek,
(harsogjon az ének), itt vagyok, nézzetek meg jól!!!
Odalöktem. Én odalöktem, hogy ne mondhassák,
egy Miatyánkot s egy házassági, boldog áldást…

Odalöktem pár jó szót, s hogy  „hiszem azt…”, hagyjatok,
nekem nem kell a mulatság, nem kell a torta sem.
Ti konok, kínzó bűnök, Veletek nem táncolok,
hagyjatok, számon ne kérjetek, én odalöktem…
Átjár a dallam, a hangulat is forrósodik,
-Te is, mondd hát, hallod-e már a csend hangjait…?

Orbán Viktor Békéscsabán
2006. január 26-án Orbán Viktor Békéscsabán, a Gyulai úti sportcsarnokban országértékelő beszélgetést tartott, amely annyiban volt rendhagyó, hogy most főképpen a jelenlévők kérdezhettek. A hagyományoknak megfelelően most is két közismert műsorvezető volt: Kudlik Júlia és Rákay Filip. A pártelnök érkezése előtt a jelenlévők megtudhatták, hogy kéthetes országjárásról van szó, melynek utolsó állom- ása a békési megyeszékhely, és hogy a mostani téma főképpen az otthonteremtés lesz, de másról is fel lehet tenni kérdéseket.
A politikai gyűlés csak az ország problémáival foglalkozott, a mostani kormányról viszont alig esett szó, de Orbán Viktor beszélt arról, ismételt kormányra kerülésekor hogyan vezetnék ki az országot ebből a válságos állapotból.
Rapajkó Tibor

Fotókiállítás a Művelődési Központban
Január 23-án, a Magyar Kultúra Napján nyílt meg a Reibel Mihály Művelődési Központban a gyulai Székely Aladár Fotoklub kiállítása. A megnyitóbeszédet Dr. Heim Lajosné alpolgármester mondta. A kiállító fotósok között számos ismerős nevet is felfedezhetünk, mint: Méry Rudolf, Wittmann László és Lőrincz Attila. A képek megtekinthetők február 25-ig a Művelődési Központ kamaratermében.
Árgyelán Erzsébet

Testületi ülésekről
Az eleki képviselő-testület 2006. január 25-én tartotta rendkívüli ülését. Pluhár László polgármester köszöntötte a megjelenteket, majd a jegyzőkönyv hitelesítésére tesz javaslatot Pelle László és Nánási Mihály személyére. A testület ellenszavazat nélkül elfogadta. I. Napirend: Szennyvíz V. ütem előkészítő munkacsoport munkájáról beszámoló, mérnök közbeszerzés lebonyolítása. Pluhár László emlékeztetett, hogy a Közbeszerzési Döntőbizottság új eljárásra kötelezte az önkormányzatot. a munkacsoport megtárgyalta és elfogadásra javasolja. A képviselő-testületnek abban kell döntenie, hogy három vagy több céget kíván meghívni, illetve a cégekre javaslatot tenni.    
Miklós Melinda felhívta a figyelmet, hogy az ajánlati felhívás 2 lényeges részből épül fel, az alkalmasságot igazoló tényezőkből, illetve a vizsgálati szempontokból. Azért kérték a meghívásos pályáztatást, mert így másfél hónappal le tudják rövidíteni az eljárást és a képviselő-testületnek lesz ideje eldönteni, hogy kit kíván megbízni. Pluhár László kérte, hogy aki egyetért az ajánlati felhívással, az kézfelnyújtással jelezze (15 igen szavazat). Elek város képviselő-testülete az Elek város szennyvízhálózat kivitelezéséhez a szennyvíztisztító bővítéséhez kapcsolódó „FIDIC-ajánlások szerinti műszaki ellenőri feladatok ellátására” tárgyú egyszeri közbeszerzési eljárásával kapcsolatos ajánlattételi dokumentációt elfogadja. Pluhár László javaslatot kért, hogy kik kerüljenek meghívásra. Az előkészítő munkacsoport nem tudott javaslatot tenni.    
Egyébként is FIDIC mérnök nélkül nem lehet a beruházást megvalósítani. Így feltétlenül olyan cégeket kell meghívni, akik alkalmasak és a minisztérium is hozzájárul, valamint élvezi a képviselő-testület bizalmát. Ilyenek a Békés Mérnök Kft, a KÖVITE Kft és a DUPLEX Kft. Turóczy András érdeklődött, hogy a munkacsoport ülésén felvetődött-e más cég neve is? Pluhár László kijelentette, hogy a IESZT Kft 5 ajánlatot hozott, melyet részletesen ismertetett. Miklós Melinda kifejtette, hogy a megemlített cégek esetében esély van arra, hogy 12,5 mFt alatti ajánlatot adnak. Meggyőződés, hogy a DUPLEX és a Békés Mérnök Kft az eljárásban összeférhetetlenek, hiszen többletinformációval rendelkeznek az előkészítésben. A képviselők értetlenül álltak a kialakult helyzetben, egyesek kezdeményezték, hogy fizessék ki az eddig végzett munkát. Turóczy András alpolgármester kifejtette, hogy minden olyan javaslatot tud támogatni, ami nem törvénytelen.  A szünet után egyenkénti szavazás következett. a határozatok szerint a KÖVITE-Plusz Kft, a DUPLEX Építő és Földmérő Kft., a Békés Mérnök Tervező, Szolgáltató, Beruházás és Vállalkozásszervező Kft. részére ad át ajánlattételi dokumentációt. Pluhár László ismertette a pályázatokkal kapcsolatos határidőket, majd a képviselő-testület munkatervét hagyták jóvá. Bakos Ferenc az útépítéssel kapcsolatos feladatokról szólt. Pályázatokról hangzott el tájékoztatás. Az állati hulladék kezelésével kapcsolatos megbeszélésen Szabadkígyós polgármestere kiszállt a projektből. A képviselő-testület a következő ülésen dönt a „hogyan tovább?”-ról. A 2006. január 27-én megtartott rendkívüli képviselő-testületi ülésen a jegyzőkönyv hitelesítésére dr. Kuruczné Czvalinga Judit és Völgyesi István került megválasztásra. A jelenlegi napirend a Szennyvíz V. ütem előkészítő munkacsoport beszámolójáról, a mérnök közbeszerzés lebonyolításáról szólt. Pluhár László tájékoztatta a testületet, hogy KIOP Irányító Hatóság nem fogadta el a kijelölt mérnökök számát, ragaszkodik az 5 megbízotthoz, továbbá az összeférhetetlenség miatt a határozatok nem megfelelőek. A 4/2005 (I.25.), 5/2005. (I.25.), 6/2005. (I.25.) sz. képviselő-testületi határozatait visszavonja. 
A TESZT Kft. javasolja: 1. K+Z Horizontál Kft., 2. VERKER Kft., 3. Szegedi Viziközmű Működtető és Fejlesztő Rt., 4. Gress-Ing Területfejlesztési Mérnöki Irodaszövetkezet, 5. KÖVITE-PLUSSZ Kft. részére fogják átadni a ajánlattételi dokumentációt.
Lantos Mihályné

Wagenhofer Ede védelmében (Folytatás az előző számból)
Mivel Braun János ellen tudott állni Wagenhofer Ede "erőszakosságának," így 1946-ban Magyarországon maradhatott: "Braun János és családja természetesen ott maradt, együtt azzal a néhány családdal, akik annak idején magyarnak vallották magukat." A történet tanulságos lehetne, ha ez így megtörtént volna, de az igazság az, hogy pl. Wagenhofer Ede ebben az időben tábori lelkészként szolgált, így nem lehetett kérdezőbiztos sem Eleken. (A levéltári anyagok is ezt bizonyítják, de a még élő személyek is ezt erősítik meg!) Természetesen különbséget lehet tenni tény- és szépirodalom között is, ami persze nem jelentheti pl. azt, hogy egy novellában szereplő közismert személyt halála után olyan színben tüntessenek fel, ami különben sértő, hamis lehet! Szerintünk Wagenhofer Ede nem azonosítható az ebben a novellában "főszereplő" kérdezőbiztossal, de még szellemiségével sem, de erre már nem tud reagálni az egykori plébános, így ezt most fontosnak tartottuk elmondani, mert ha pl. valaki elolvassa Szilágyi Gábor Nemzetisége: magyar című novelláját, akkor a korszakról egy valóságnak nem megfelelő képet fog kapni, illetve egy sértő jellemrajzot Wagenhoferrről, ami mellett nem lehet szótlanul elmenni, hisz pl. az egykori eleki plébános tiszteletére tavaly avattak egy német-magyar nyelvű emléktáblát a római katolikus templom falán, ami önmagáért beszél! (1990-ben Elekért emlékérmet is kapott.) Ha olyan rossz lett volna, akkor kaphatott volna pl. emléktáblát? Aligha. Vajon "apró" hibának tekinthető-e az, ha az egykori eleki plébános neve helytelenül: Wagenhofferként szerepel?
Lehet, hogy csak nyomdai hiba? Szerintünk egy kérdezőbiztos nem lehet sohasem erőszakos, hisz a törvények tiltják ezt a demokráciában, de még 1941-ben is. Egy plébános hogy tehetett volna ilyet? (Ezért is furcsa ez a történet!) A novellában pl. ez így szerepel: "---Szóval az anyanyelve német!  ---Ha így számolják, akkor igen! Wagenhoffer elnyomott egy diadalmas mosolyt és beírta az anyanyelve rovatba, hogy német." A novella azzal többek között azzal folytatódik tovább, hogy Wagenhofer Ede hiába próbálja meggyőzni Braun Jánost, vallja magát németnek, ő inkább magyarnak vallotta: "Wagenhoffer látta, ez egy reménytelen eset, egy pillantás Jánosra meggyőzte erről. Vállat vont, és beírta a megfelelő rubrikába: NEMZETISÉGE MAGYAR." A számos történeti tévedésből néhány: Eleket nem a Wenckheimek, hanem Harruckern János György telepítette újra, az 1941-es népszámlást nem német nyomásra tartották meg, hanem azért mert ez hazánkban 1870 óta tízévenként szokásos. Ma már nem szokás így leírni az 1938-41 közötti területi növekedést: "országgyarapítás" idézőjellel.
A novellában nem szerepel egy fontos történelmi tény sem: az 1941-es népszámlálás idején Németország és a Szovjetunió között létezett egy olyan szerződés, mely alapján a két országot baráti szálak kötötték össze!   
A szerző nem említi az igazságtalan kollektív büntetetést sem, ő kitelepítésről beszél. Igaz, a németekkel kapcsolatban ezt is leírja: "Németek voltak, és saját maguk közösítették ki magukat a magyarság egészéből. Kegyetlenség volt, de kegyetlen volt a háború is, kegyetlen volt a megtorlás is." 
Mielőtt ezen írás elkészült volna, kikértük néhány egykori "érintett" véleményét is a novella tartalmához kapcsolódóan. Voltak olyanok, akik azt mondták, hogy különösen nem kell foglalkozni a leírtakkal, hisz mindenki tudja, nem így történt, de voltak olyanok is, akik viszont ennek az ellenkezőjéről beszéltek. A mi véleményünk szerint viszont igenis szükség van, így utólag is Wagenhofer Ede egykori eleki kanonok úr védelmére, mert ő már ezt nem teheti meg, ennyivel tartozunk neki. Ha valaki az eleki könyvtárban elolvassa a Menekülés című kötetet, meglepődve fogja tapasztalni, hogy abból "ügyes" kezek kivágták a Nemzetisége: magyar című novellát. (Az eleki könyvtárba így érkezett!) Vajon ki és miért döntött így, hogy pont Elekre egy ilyen példányt kell küldeni?
Rapajkó Tibor

Vélemények a román külpolitikáról
Nem régen tartották a magyar-román közös kormányülést, ami egyesek szerint sikeres, mások szerint azonban sikertelen volt, hisz ott olyan gesztusokat is tett a magyar oldal, amelyekre nem lett volna szükség, mert pl. Erdély hovatartozásáról nem kellett volna beszélni, hisz azt nem várta el senki sem, de nem is ez volt a fő téma! /Moldávia jövőjéről pl. tudomásunk szerint a román fél nem ejtett egy szót sem, de azt nem is várta el tőlük senki sem, pedig ott román többség is van!/ Az már nem derülhet ki, hogy vajon tudatos volt, vagy csak tényleg véletlenül, de miért csak a találkozó után tették közzé azt a közvélemény-kutatási eredményt, amely Romániában készült, és a román külpolitikát értékeli. Augusztus 29. és szeptember 9. között több mint ezer embert kérdeztek meg, az eredményt pedig az egyik angol nyelvű romániai napilap, a Bucharest Daily News 2005. november 1-jei számában közölték. — www.daily-news.ro —
Mivel Románia hamarosan az EU tagja is lesz, és ez számunkra is fontos, ezért érdemes odafigyelni arra, hogyan értékelik szomszédaink saját külpolitikájukat. A legújabb közvélemény-kutatás szerint Romániában az embereket kevésbé érdekli külpolitika, de akiket érdekel, azoknak is elég negatív a véleménye országuk külpolitikájáról. Általában jó véleménnyel vannak a NATO-ról, az EU-ról, és hisznek egy Európa ellen irányuló terrortámadásban. A felmérés adatai alapján azt lehet mondani, hogy a románok 35%-a az elmúlt 15 év külpolitikát elég negatívan ítéli meg, de a válaszadók 11, 5%-a rossznak, illetve elég rossznak tartja a román külpolitikát. 75%-uk fontos értéknek tartja a demokráciát, de csak 48%-uk hiszi azt, hogy a demokratikus országok rákényszeríthetik értékrendjüket a nem demokratikus államokra. Sokan hisznek az elnöknek is. Egyesek szerint a kormány számára fontos a külpolitika, míg mások szerint nem. A válaszok majdnem feléből az derül ki, hogy a kormány sok pénzt költ saját maga "reklámozására". A válaszadók negyede véli úgy, hogy az elnök jól képviseli az országot külföldön, őt követik a sportolók, művészek és a diplomaták.
Egy külön fejezet foglalkozik Románia és Moldávia viszonyáról és más szomszédos országokkal.  A megkérdezetteknek csupán 16%-a tartja magát balkáninak, illetve kelet-európainak, ezzel szemben 51%-uk vallja magát európai polgárnak.   A legtöbb válaszadó hisz abban, hogy erősödni fog a kötelék Románia és Moldávia között, igaz az elmúlt 15 évet elég hűvösnek tartják.   
A mostani felmérés számára ezek az országok a legkedveltebbek Románia számára: Olaszország, Spanyolország, Franciaország, USA, Németország, Nagy-Britannia, a legkevésbé pedig: Ukrajna, Oroszország, és az arab államok. A válaszadók 43%-a az USA-t hibáztatja azért, hogy a világon feszültségek és konfliktusok vannak, de ugyanezért 28%-uk az arabokat is elmarasztalja. 
A megkérdezettek több mint a fele egyetért azzal, hogy az USA-nak támaszpontjai vannak Romániában. Mindentől függetlenül elmondhatjuk azt a fontos tényt, hogy örvendetes az, hogy mind a magyar, mind a román külpolitika nagyon lényeges kérdésekben megegyezik. Az is jó, hogy a magyarok megítélése is javult, hisz nem utasítanak el minket, igaz nem is szeretnek annyira, mint pl. a franciákat, habár ők is jobban háttérben szorultak napjainkban. A mindenkori magyar kormányok a román külpolitikából elsősorban az össznemzetben való gondolkodást vehetnék át valamilyen módon. 
Rapajkó Tibor

Vers és prózamondó verseny a Dr. Mester György Általános Iskolában
A 2005.novemberében megrendezett szépolvasási versenyt december 19-én egy újabb verseny követett, a vers-és prózamondó. 
A verseny színhelyéül – az alsó tagozatos munkaközösség tagjai – az iskolai könyvtárat választották ki. A könyvtár, a könyvek illatával, a szép dekorációkkal és a precíz könyvtári renddel, méltó helyet adott ennek a versenynek. A szép rend a könyvtárosok keze munkáját és szorgalmát, valamint a könyvek iránti szeretetét dicséri. Sorban érkeztek az izgalomtól kipirult versenyzők. Elsőként az l. osztályosok mutatták meg tudásukat, ahhoz képest, hogy még csak most kezdték el az igazi iskolai életet, nagyon ügyesen szerepeltek. Őket követték a 2. osztályosok, majd a 3. és a 4. osztály versenyzői. A zsűrinek nem volt könnyű dolga, gyakran össze kellett dugni a fejeket, hogy jó döntés szülessen.  A zsűri elnöke Godó Antalné volt, tagjai: Dézsiné Németh Ilona és Nádor Mária.
A pontozás évfolyamonként történt, így a verseny végén az alábbi eredmények születtek:
1.osztály: Vers: 1. Korcsok Kata 1.A, 2. Pintér Zoltán 1.A., 3. Nagy Vanessa 1.A. Próza: 1. Márki Nilla, 1.A., 2. Árgyelán Stella 1.A., 3. Veres Fruzsina 1.A. Felkészítőjük: Bellon Tiborné.
2. osztály: Vers: 1. Iván Ivett Fatime 2.A., felkészítő: Kovács Gerőné, 2. Horváth Csenge 2.B., felkészítő: Brandt Antalné, 3 Kása Rebeka 2.A., felkészítő: Kovács Gerőné. Próza: 1. Ürmös Enikő 2.A., felkészítő: Kovács Gerőné, 2. Piroska Martin és Simonka Mózes 2.B., felkészítő: Brandt Antalné, 3. Szegedi Szonja 2.B., felkészítő: Brandt Antalné.
3. osztály: Vers: 1. Antal András 3.C., felkészítő: Zsidó Ágnes, 2. Szabó Ervin 3.B., felkészítő: Dr.Sántáné Benedek Judit, 3. Jenei Kitti 3.A., felkészítő: Lupné Soós Tünde, szintén 3. Korcsok Máté 3.B., felkészítő: Dr.Sántáné Benedek Judit. Próza: 1. Karnyáczky János 3.A., felkészítő: Lupné Soós Tünde, 2. Dávid Áron 3.C., felkészítő: Zsidó Ágnes, 3. Gulyás Hanna 3.B., felkészítő: Dr.Sántáné Benedek Judit.
4.osztály: Vers: 1. Szabó Zoltán 4.C., felkészítő: Lempert Lászlóné, 2. Darvasi Ginna 4.B., felkészítő : Kiss Ildikó, 3. Ferenczi Anna és Vadász Viktória 4.C., felkészítő: Lempert Lászlóné. Próza: 1. Campan Lídia 4.C., felkészítő: Lempert Lászlóné, 2. Darvasi Dolores 4.B., felkészítő Kiss Ildikó, 3. Erdei Eliza 4.A., felkészítő: Bellon Tiborné.
Próza kategóriában a Nádor Mária által felajánlott különdíjat   Pataki Dániel  4. A .osztályos tanuló kapta. Felkészítő nevelője: Bellon Tiborné. Elismerés és gratuláció a verseny szervezőinek:  Kovács Gerőné, Kiss Ildikó, Lupné Soós Tünde és Bellon Tiborné tanítónőknek. Köszönet a verseny szponzorainak is: Elek Város Képviselő-testülete Oktatási-, Kulturális- és Sportbizottsága, Eleki Gyermekeinkért Alapítványnak, Enyedi Elemérné Használtruha bolt vezetőjének, valamint a Baby Bella vezetőjének, a Thuróczy Diszkontnak, a RADOCOMP Számítástechnika Szaküzletnek, Lupné Soós Tünde tanítónőnek (ő készítette el a gyermekek 
részére a díszes okleveleket és a kis ajándéktárgyakat.) A verseny zárásaként az 1-3. helyezést elért versenyzőket felkérték a december 20-i TV felvételre, mely műsort már az ELEK TV műsorában mindenki láthatott. A versenyzőknek és a felkészítő pedagógusoknak szívből gratulálunk. Az 1-3. helyezést elértek nemsokára újabb megmérettetésen vesznek részt, 2006.január 23-án a Magyar Kultúra Napján, mely a Reibel Mihály Művelődési Központban kerül megrendezésre. 
Nádor Mária

Ha elmúlik karácsony…..
„Ha elmúlik karácsony,
A szeretet lángja, halványabban ég,
De, ha vigyázunk rá, nem alszik ki még.”
Az Eleki Krónika 2005. december hónapban pályázatot, hirdetet: „A legszebb karácsonyi történetem” címmel. A nyertes pályaművet megjelentettük az ünnepi számban. Olvasóink kérésére, valamennyi írásművet közöljük.
Forgács Anita: Különös Történet
Volt egy furcsa álmom! Karácsony volt! Ajtómon egy koldus kopogtatott. Odakint hideg volt, s ő nagyon fázott. Ruhája foltos, arca bánatos volt. Alig hallhatóan arra kérlelt, Eresszem be, csak egy kis időre, Hiszen régóta úton van, bizony fáradt már. Sok helyen próbálkozott,  de mindenhol kizárták.
Megsajnáltam szegényt, s beljebb invitáltam forró teával, sütivel kínáltam. Arcán látszott, örül a melegnek. Szemeiben a könnyek összegyűltek. Elmondta, hogy került ide, mi történt vele, meseszerű volt egész története. Beszélt családjáról, borzas kutyájáról,  Verseket mondott a karácsonyfájáról.
Egyik verse így szólt:
„A Karácsony akkor szép,
Hogyha fehér hóban lép,
Nem is sárban, latyakban
Ropog a hó alatta.”
Ismerős volt a vers, nem oly régen tanultam, De Neki erről semmit sem szóltam, Hiszen örült, hogy beszélhet, verseket mondhat,  addig sem érezte magát, olyan magányosnak.
Késő lehetett már, mire elaludtam. Reggelre a koldus eltűnt, nyoma veszett. Nem is hallottam sorsa felől többet. Csak egy levél állt az asztalomon, Melyben a kis ember így fogalmazott: Köszönöm Neked, hogy befogadtál Engem Házad melegét megosztottad velem. Ha bármi baj ér az életben Mindig hallgass a szívedre, Cselekedd mindig a jót, s ne bánts meg másokat, Mert csak így lelhetsz Igaz barátokat. Utoljára még néhány mondatot írt le, De az elmosódott, olvashatatlan lett.
Eltettem a levelet, megőriztem,
S néha-néha újra elővettem.
Elolvastam a benne leírtakat, 
Megfogadtam a Jó tanácsokat.
Teltek a napok, a hónapok,
Ismét Karácsony volt; Ajtómon egy koldus kopogtatott, De most nem szállást kért, Ajándékot hozott, S hozzám e szavakkal szólott: Tavaly télen segítettél Nekem, S én ezt Nem felejtettem el. Kezed  nyújtottad  felém, mikor bajban voltam. Fogadd hát el kis ajándékomat.
Azzal egy táskát rakott le elébem, de, hogy abban mi volt arra nem emlékszem, Hiszen felébredtem, s így ért véget különös találkozásom egy koldus emberkével.

Rendőrségi hírek
Az eltelt 2 hónap eseményeiről kérdeztem Kiss Tibor alezredes urat a rendőrőrs parancsnokát. „Elöljáróban elmondhatom, hogy a december és a január a csendes, nyugodt hónapok benyomását keltették.
Decemberben egy csoportosan elkövetett garázdaságról tudok számot adni. a szilveszter is eseménytelen volt – egy feljelentés érkezett petárdázás miatt. Ennél sokkal több a rendzavarás, garázdaság. Otthoni verekedések, veszekedés.
A nem éppen legjobb szomszédi viszony ápolása. Sajnos megnőtt a falopások száma.
Egész bandák szakosodtak a falopásra. Ha idegent látnak magánterületen értesítsék a rendőröket. Szeretném felhívni a város lakóinak figyelmét, hogy egy-két bűnelkövető ismét itthon van, így mindenki sokkal jobban vigyázzon értékeire – zárják az autókat. lakásokat.
A polgárőrség kérdése mindig fel-fel merül, de úgy ítéljük meg, hogy a területen nincs olyan bűnügyi fertőzöttség, ami indokolná a külön testület létrehozását. Egyébként a mezőőrökkel igen jó a kapcsolatunk, így megfelelő információkkal rendelkezünk. A traffipaxos mérések folytatódnak a városban – úgy ítéljük meg igen nagy szükség van rá (és igény is).
A városban igen sok a kóbor kutya. A különbség az, hogy már harapnak is – amire volt is már példa. Kérik az állampolgárokat, hogy jelentsék a polgármesteri Hivatalban, hogy megtegyék a szükséges intézkedést: fejezte be mondandóját a parancsnok úr. 
Köszönöm a tájékoztatást.
Lantos Mihályné

Kik alusszák álmukat ez eleki temetőben?
Nagyon véletlenül akadt a kezembe egy 1952-ben kiadott elismerés, mely egy eleki embernek szólt, és úgy mint én, nagyon sokan nem tudtak róla.
Tudtuk, hogy abban a kicsike kis házban, ott a szőlőben él egy néni, a férje a cirkusznál dolgozott, valahogy aztán véget ért a tudomány. Nos az Elnöki Tanács106/140/152 számú határozata alapján „a Magyar Népköztársaság Érdemérem bronz fokozatát” kapta munkásságának elismeréséül Luka János. Soha nem kérkedett kapott jutalmával, nem kért semmit. Igyekezett mindent elhallgatni, és többet nyújtani a közönségnek. Zenebohóc volt, 11-féle hangszeren játszott, sok nyelven beszélt, pedig szülei nem ezt a pályát szánták fiúknak. 1895. február 7-én született Körösbányán Luka Miklós és Tisz Róza gyermekeként. Az elemi iskola elvégzése után Békéscsabán a Rudolffő Gimnáziumban folytatta tanulmányait. Vonzotta a világ érdekessége. Szülei nagy bánatára beállt tengerésznek, majd a cirkusz világában megtalálta önmagát, önértékét. Bejárta a fél világot, feleséget is Nagyszebenből hozott – ottani magyar lány volt, de kiválóan beszélt románul és németül. Műveltségét csak növelte a sok egyedüllét, hiszen Luka János igen ritkán látogathatta feleségét, évente több száz fellépés mellett. Művésznevén Leoniniként ismerték. Ameddig tudott, dolgozott. Kevés időt töltött itthon, haláláig 1967. január 13-ig.
Felesége még évekig élt, majd ő is itt nyugszik az eleki temetőben. Sírjukat már fejfájuk sem jelzik. 
Lantos Mihályné